Abantu Bathi Bayalamba Emadolobheni Lemaphandleni eZimbabwe
Uhlelo lwe-lockdown luqhitshwa ngeviki ezayo abantu abanengi bekhala ngendlala lokunye okutshiyeneyo. Omunye wabakhalayo nguNkosikazi Janet Ndlovu ohlala eFilabusi esabelweni seMatabeleland South.
MARYLAND — Sokulabantu abangamatshumi amathathu lanye eZimbabwe abalomkhuhlane weCoronavirus COVID-19. Abane babhubha kwathu njalo ababili basila. Sokuhlolwe abantu abedlula inkulungwane eziyithupha – 6,067 eZimbabwe ababecatshangelwa ukuthi balomkhuhlane lo. Emhlabeni wonke jikelele sokulabantu abafika phose izigidi ezintathu abahlolwa kwatholakala ukuthi balomkhuhlane lo. Isibhedlela seJohns Hopkins University sithi abedlula amakhulu amabili babhubhe. Kulabanye njalo abanengi abasilayo. Umemetheka okumangalisayo umkhuhlane lo kwele Melika. Akwaziwa ukuthi eZimbabwe luzaqhubekela phambili kumbe hatshi uhlelo lokuhlala ezindlini olubizwa ngeSilungu ngokuthi yi-Lockdown. Unobhala wohlangothi olubona ngezokwethulwa kwemibiko, uMnu. Nick Mangwana, kenelisanga ukusichasisela ngodaba lolu ngenxa yokuthi ubesemhlanganweni wokuhlolisisa uhlelo lolu oluqhutshwa yiCOVID-19 Task Force. Uhlelo lwe-lockdown luqhitshwa ngeviki ezayo abantu abanengi bekhala ngendlala lokunye okutshiyeneyo. Omunye wabakhalayo nguNkosikazi Janet Ndlovu ohlala eFilabusi esabelweni seMatabeleland South. UNkosikazi Busi Masina, ohlala eMagwegwe koBulawayo, uthi akulakudla lemali ephiwa abantu. UMnu. Fortune Nyoni ohlala eHwange uthi kabatholi lutho oluphiwa nguhulumende. UNkosazana Khethiwe Luphahla laye uthi kukhanya engani abantu abaphiwa ukudla ngabasekela ibandla leZanu PF. Kodwa uMnu. Dingumuzi Phuthi uthi akulabantu ababandlululwayo kuhlelo lukahulumende olokuncedisa abangalakudla. Uhulumende uthi kulemali ayinika abantu ngesikhathi ilizwe lilwisana lomkhuhlane weCoronavirus COVID-19.